โฆษกกระทรวงกลาโหม ไม่เห็นด้วยกับพรรคการเมืองที่นำเรื่องการยกเลิกการเกณฑ์ทหารมาใช้เป็นนโยบายหาเสียง
พลโท คงชีพ ตันตระวานิช โฆษกกระทรวงกลาโหม ชี้แจงเกี่ยวกับการเกณฑ์ทหาร ว่าไม่อยากให้พรรคการเมืองนำมาเป็นนโยบายในการหาเสียง เพราะเรื่องดังกล่าวเป็นมิติความมั่นคงที่มีผลกระทบรอบด้าน ซึ่งรัฐธรรมนูญปี 2560 กำหนดหน้าที่ของรัฐในการพิทักษ์รักษาไว้ซึ่งสถาบันชาติ ศาสนา พระมหากษัตริย์ การรักษาเอกราชอธิปไตยและผลประโยชน์ของชาติ เช่นเดียวกับพระราชบัญญัติการรับราชการ พ.ศ.2497 กำหนดสาระสำคัญให้ชายไทยเมื่อถึงเกณฑ์ต้องรับราชการทหาร ดังนั้นจึงยังจำเป็นต้องมีการเกณฑ์ทหาร เพื่อมาเป็นกำลังในการพัฒนาและป้องกันประเทศ โดยเฉพาะการดูแลชายแดน, ช่วยเหลือประชาชนเมื่อเกิดภัยพิบัติ รวมทั้งภัยคุกคามรูปแบบใหม่         อย่างไรก็ตาม กองทัพพร้อมรับฟังทุกข้อคิดเห็นที่เป็นประโยชน์ หากรัฐบาลมีนโยบายที่จะปรับลดคนหากเห็นว่ามีความจำเป็น กองทัพก็พร้อมที่จะปรับลด แต่การปรับลดนั้น ต้องศึกษาทำความเข้าใจร่วมกัน เพื่อไม่ให้อยู่ในเกณฑ์เสี่ยงที่กระทบต่อความมั่นคงหรือการดูแลผลประโยชน์ของประเทศชาติ พร้อมกับต้องมีเพิ่มเทคโนโลยีใหม่ ๆ เข้ามาทดแทน        โฆษกกระทรวงกลาโหม ยังกล่าวว่า ประเทศไทยมีทั้งการเกณฑ์ทหารและสมัครใจ โดยแต่ละปีมีคนสมัครใจที่จะมาเป็นทหารมากขึ้น ซึ่งปัจจุบันมีถึงร้อยละ 45 และการทหารเกณท์ในแต่ละปีจะดูถึงภารกิจ โดยจะรับทหารเกณฑ์ประมาณ 70,000 คน พร้อมยืนยันการดูแลทหารเกณฑ์ของกระทรวงกลาโหมและเหล่าทัพมีนโยบายที่เข้มงวด หากพบการกระทำที่รุนแรงต่อทหารเกณฑ์จะมีการลงโทษผู้กระทำผิด รวมถึงผู้บังคับบัญชาในทุกระดับด้วย